**ΑΝΑΚΟΙΝΩΣΗ**

**Ανακοίνωση Εθνικής Συνομοσπονδίας Ατόμων με Αναπηρία**

**Θλίψη για τον χαμό του Αντύπα Τζανέτου**

Η ΕΣΑμεΑ και οι φορείς μέλη της σε όλη τη χώρα θρηνούν το θάνατο του προέδρου της ΜΚΟ Praksis Αντύπα Τζανέτου. Ο χαμός του είναι μια φοβερή απώλεια πρώτα για την οικογένειά του και τους δικούς του ανθρώπους, αλλά και για τον ανθρωπιστικό χώρο και την κοινωνία. Ακτιβιστής, οραματιστής, υπερασπιστής των ανθρωπίνων δικαιωμάτων, των αποκλεισμένων και ευάλωτων ανθρώπων. Με βαθιά αγάπη για κάθε κατατρεγμένο, το έργο του αφήνει βαριά κληρονομιά και παρακαταθήκη στο χώρο της κοινωνικής προσφοράς. Ήταν τιμή για τον καθένα και τη καθεμιά που εργάστηκαν μαζί του, τον αγωνιστή που έκανε τόσα πολλά για τόσους πολλούς. Ας είναι αυτή η μικρή παρηγοριά των δικών του.

Ο Αντύπας Τζανέτος ήταν Πρόεδρος και γενικός διευθυντής της Μη Κυβερνητικής Οργάνωσης Praksis, οργάνωση με πλούσια κοινωφελή δράση και προσωπικό του δημιούργημα. Με δράσεις εθνικής εμβέλειας είχε πάντα στόχο την καταπολέμηση του κοινωνικού αποκλεισμού των ευπαθών ομάδων.